নিজস্ব প্রতিবেদন:  অটো বন্ধ, ধর্মঘট ওলা-উবর চালকদের। ধর্মঘটের জোড়া ফলায় ছুটির পরদিন সকালেই অফিসটাইমে চরম ভোগান্তির শিকার নিত্যযাত্রীরা।  বাসের ধাক্কায় অটোচালকের মৃত্যুর প্রতিবাদে বুধবার সকাল থেকে বন্ধ রাসবিহারী-চেতলা ও নিউ আলিপুর রুটের অটো চলাচল। অতঃপর বাসে বাঁদড়ঝোলা ভিড়। এদিন সকাল সাড়ে ন’টা থেকে ওলা-উবর চালকদেরও ধর্মঘট। ফলে আরও ভোগান্তির শিকার নিত্যযাত্রীরা। চেতলার বাসিন্দা সোমা হালদার অফিস যাওয়ার পথে অটো ধরে মেট্রো স্টেশন যান।  এদিন কোনও অটো পাননি তিনি। একই অভিজ্ঞতা নিউ আলিপুরের  শঙ্কর সেনের। তাঁর অভিযোগ, তাঁকে অটো থেকে নামিয়ে দেওয়া হয়েছে। প্রসঙ্গত, মঙ্গলবার রাত সাড়ে নটার সময় তারাতলা থেকে নিউ আলিপুরগামী একটি সরকারি বাসের ধাক্কায় এক অটো চালকের মৃত্যু হয়। এরই প্রতিবাদে বুধবার সকাল থেকে ধর্মঘট শুরু করেন চালকরা। অভিযোগ, চেতলা-নিউ আলিপুর রুটের  বাস বেপরোয়াভাবে চলে। পুলিসকে এর বিরুদ্ধে ব্যবস্থা নিতে হবে। বিশেষত, এস ২২ রুটের বাসের বিরুদ্ধে একাধিক অভিযোগ রয়েছে। অটোচালকদের দাবি, দুর্ঘটনায় নিহত অটো চালকের পরিবারের  পাশে সরকারকে দাঁড়াতে হবে।